Dana Zátopková

Dana Zátopková (* 19. september 1922, Karviná† 13. marec 2020, Praha) bola česká atlétka, oštepárka, manželka Emila Zátopka.

Športové úspechy 
Vyrastala v Uherskom Hradišti na Morave, kde sa najprv na miestnom gymnáziu venovala hádzanej. S oštepom začala pomerne neskoro, mala až 24 rokov. Na olympiáde v Londýne, ktorej sa zúčastnila spolu so svojím budúcim manželom Emilom, obsadila 7. miesto. Na ďalšiu olympiádu v Helsinkách roku 1952 už cestovali Zátopkovci ako manželia a Dana získala zlatú medailu v hode oštepom, len niekoľko minút po tom, čo Emil dobyl zlato famóznym šprintom v behu na 5000 metrov. Keď sa jej manžel chválil pred novinármi, že Dana získala prekvapivé zlato v nadšení nad jeho bežeckým výkonom, odvetila: "Hej? Tak choď a nadchni dajaké dievča, uvidíme, či hodí 50 metrov!"

Veľmi dlho si udržovala vysokú športovú výkonnosť. V rokoch 1954 a 1958 sa stala majsterkou Európy a dokonca tiež svetovou rekordérkou výkonom 55,73 metra, pričom mala už 35 rokov a stala sa tak najstaršou ženou ľahkej atletiky, ktorej sa takéto niečo podarilo. Z  XVII. letných Olympijských hier v roku 1960 v Ríme si priviezla striebornú medailu.

Zaujímavosti 
Narodila sa a stala sa olympijskou víťazkou v rovnaký deň ako jej manžel. Dana a Emil boli svedkami na svadbe československej  olympijskej víťazky v hode diskom z Melbourne 1956 Olgy Fikotovej a amerického olympijského víťaza v hode kladivom na tých istých hrách Harolda Connollyho, ktorí sa zosobášili v roku 1957 na Staromestskej radnici. Zátopkovci osobne intervenovali u vtedajšieho prezidenta Antonína Zápotockého, aby takýto sobáš v čase vrcholiacej studenej vojny povolil.

Referencie

Iné projekty 

Českí atléti
Českí oštepári
Olympijskí víťazi v hode oštepom
Nositelia Medaily Za zásluhy (Česko)
Osobnosti z Karvinej